Vincent Šikula: Skúška
Muzikantské skúšky odjakživa bývali v požiarnej zbrojnici. Miestnosť je pomerne
malá a ešte zaprataná kadejakým haraburdím. Na stenách sú rozvešané hadice, 
náhradné rozstrekovače a pri dverách visia aj dve poľnice. 
Uprostred miestnosti stojí podlhovastý stôl na ktorý si hudobníci položia noty.
Stoličiek niet a to je vlastne výhoda, lebo keby boli stoličky, ani by sa 
všetci hudobníci do miestnosti nepomestili. Kúsok od dverí je malé mrežované
okienko. Decká, čo bývajú na blízku, sa zbehnú, keď počujú hrať. Vyškriabu sa
k mrežovanému okienku a nazízajú dnu. Strýco Tomašovič alebo strýco zahruška 
vybehnú každú chvíľu von, odháňajú decká čiapkou. Tie sa vždy rozpŕchnu, no 
len čo sa vráti strýco Tomašovič do vnútra, lezú k okienku zas. Strýco Tomašovič
sa postaví vedľa kontrášov, začne sa prehrabávať v notách. Vy neviete, čo sú to
kontráši? Kontráš je muzikant, ktorý kontruje.  